Marc Bolan

Marc Bolan (oikea nimi Mark Feld; 30. syyskuuta 1947 Lontoo – 16. syyskuuta 1977 Lontoo) oli englantilainen laulaja-lauluntekijä, kitaristi ja runoilija. Hän oli glam rock -yhtye T. Rexin johtaja vuosina 1967–1977. Bolan kuoli auto-onnettomuudessa vuonna 1977.
Elämä ja ura.
Nuoruus.
Mark Feld syntyi 30. syyskuuta 1947 juutalaiseen perheeseen Lontoossa. Perhe asui Pohjois-Lontoon Stamford Hillissä siihen asti kun Mark oli 14-vuotias ja muutti sitten Etelä-Lontooseen Wimbledoniin. Feld opetteli soittamaan kitaraa jo nuorena. Hän perusti kouluaikanaan ensimmäisen yhtyeensä Suzie &amp; the Hoola Hoops, jonka laulusolisti Helen Shapiro levytti yhtyeestä lähdettyään vuosina 1961 ja 1962 muutaman listaykkössinglen Englannissa.
Feld ei välittänyt koulunkäynnistä, ja hänet erotettiin huonon käytöksen vuoksi. Hän oli mod-nuorisokulttuurin seuraaja, ja paikallinen aikakauslehti "Town" teki hänestä siistinä ja tyylinmukaisesti pukeutuvana 15-vuotiaana modina muotiaiheisen henkilökuvan sivuilleen. Feld työskenteli teini-ikäisenä lyhyen aikaa John Temple -miestenvaatemerkin mallina.
Laulajanuran alku ja nimenmuutos.
Feld aloitti laulajanuransa folk-laulajana taiteilijanimellä Toby Tyler. Hän teki demolevytyksen mutta ei herättänyt aluksi paljonkaan kiinnostusta levy-yhtiöissä. Feld luopui taiteilijanimestään ja opetteli kirjoittamaan itse lauluja ja soittamaan kitaraa paremmin. Ahkeran yrityksen jälkeen hänen onnistui vuonna 1965 herättää Decca-levy-yhtiön kiinnostus, ja hän levytti ensisinglensä "The Wizard". Decca vaihtoi singlelle Feldin nimeksi Mark Bowland, koska se näytti heidän mielestään paremmalta kuin Feldin oikea nimi. Feld sai kuitenkin tehtyä uuteen taiteilijanimeensä kaksi muutosta: etunimeksi tuli Marc "c":llä, ja sukunimi lyheni muotoon Bolan. Suositun käsityksen mukaan Bolan voi olla lyhenne Bob Dylanin nimestä.
Bolanin ensisingle ei menestynyt, vaikka hän pääsi esittämään sen kerran "Ready Steady Go!" -televisio-ohjelmassa. Toinenkaan single, "The Third Degree" (1966), ei myynyt, ja Decca hylkäsi Bolanin. Hän etsi itselleen uuden tuottajan ja levytti singlen "Hippy Gumbo". Single sai kielteisiä arvosteluja, eikä tämäkään levytys myynyt.
John's Children, ensimmäinen yhtye.
Bolanin manageri Simon Napier Bell liitti vuonna 1966 Bolanin manageroimaansa yhtyeeseen John's Children tunnetun managerin ja levytuottajan Kit Lambertin pyynnöstä. John's Children soitti psykedeelistä rockia, ja Bolanista tuli heidän kitaristinsa, vaikka hän ei ollut koskaan soittanut sähkökitaraa aikaisemmin.
Bolan kirjoitti John's Childrenin singlen "Desdemona", mutta BBC ei suostunut soittamaan sitä sen hiukan seksuaalisväritteisten sanoitusten vuoksi. Bolan lähti yhtyeestä ennen seuraavan singlen julkaisua.
Tyrannosaurus Rex ja T. Rex.
Erottuaan John's Childrenistä Bolan perusti oman yhtyeen Tyrannosaurus Rexin, jonka nimeksi tuli myöhemmin T. Rex. Yhtyeen sekavan ensimmäisen konsertin seurauksena se supistui akustiseksi duoksi, jossa oli Bolanin lisäksi vain Steve Took. Duo teki aluksi pieniä konserttiesiintymisiä ja sai hiukan soittoaikaa radiossa. Ajan myötä duo pääsi soittamaan myös collegeissa ja ulkoilmafestivaaleilla, kuten Hyde Parkin festivaalissa 1968.
Kolmannen albuminsa vuonna 1969 julkaisseen duon suosio ja maine kasvoivat levy levyltä. Siihen asti akustinen kaksikko siirtyi samana vuonna käyttämään myös sähköisiä soittimia. New Yorkin -kiertueen jälkeen huumeongelmainen Took erosi yhtyeestä, ja Bolan palkkasi Mickey Finnin. Vuonna 1969 Bolan julkaisi runokirjan "The Warlock of Love".
Albumilla "A Beard of Stars" (1970) Bolan osoitti olevansa jo taitava sähkökitaristi. Samana vuonna yhtyeen nimeksi vaihdettiin manageri Tony Viscontin aloitteesta T. Rex, mitä Bolan aluksi kieltäytyi hyväksymästä. "Ride a White Swan" -singlestä tuli syksyllä 1970 T. Rexin ensimmäinen menestys, jonka ansiosta Bolanista tuli teinityttöjen suosikki, ja hän menetti osan vanhoista ihailijoistaan, joiden mielestä Bolan oli myynyt itsensä.
Bolan otti yhtyeeseen uusia jäseniä, jotta se pystyisi vastaamaan levyjä kuunnelleen yleisön odotuksiin konserteissaan; näin T. Rexistä tuli oikea rock'n'roll-yhtye. Singlestä "Hot Love" tuli vuonna 1971 yhtyeen ensimmäinen listaykkönen ja Bolanista tähti, joka herätti tyttöyleisössä beatlemanian kaltaista hysteriaa. T. Rex -yhtyeen onkin sanottu olleen vastaus Isossa-Britanniassa olleeseen tyhjiöön Beatlesin hajoamisen jälkeen. Yhtyeen suosio oli suurimmillaan vuosina 1971–1973, jolloin konsertit olivat loppuunmyytyjä. Pahimman hysterian keskellä Bolan joutui jättämään konsertoinnin Britanniassa kahdeksi vuodeksi turvallisuussyistä.
Vuonna 1972 Bolan perusti oman levymerkkinsä The T. Rex Wax Co, jonka levyjä EMI tosin yhä levitti. 
Vuonna 1975 T. Rexin suosio oli alimmillaan, ja tuolloin julkaistu albumi "Bolan's Zip Gun" ei noussut listoille. Tämän jälkeen yhtyeen suosio alkoi jälleen nousta, ja sen tulevaisuus näytti lupaavalta.
Kuolema.
Bolanin naisystävän Gloria Jonesin ajama auto ajoi päin puuta Barnesissa Lontoon lähistöllä yöllä 16. syyskuuta 1977, ja kyydissä ollut 29-vuotias Bolan kuoli välittömästi. Bolan on haudattu Golders Greenin hautausmaalle Lontooseen.
Yksityiselämä.
Bolan meni vuonna 1970 naimisiin pitkäaikaisen tyttöystävänsä June Childen kanssa. Bolan erosi vaimostaan vuoden 1973 lopulla ja alkoi tapailla taustalaulajaansa Gloria Jonesia. Vuonna 1974 Bolan muutti Englannista veropakolaisena Los Angelesiin. Bolanin ainoa lapsi Rolan syntyi syyskuussa 1975.